Escrita per elpepgf - de juny 24, 2009\nReprenem aquest proper dijous 25-06-2009 les reunions en el darrer dijous del mes, per a traure conclusions, com ja es va dir, tant de la cursa d'Ondara com del Circuit a la Marina Alta. El lloc per a la "Reunió - Sopar" serà el Bar Restaurant Plaça de Bous a les 22h., preguem puntualitat. Així mateix, aprofitarem per a comunicar-vos les properes curses que hi ha en La Safor a les que tenim intenció d'acudir varis membres del Club. Ja vos podem avançar, que aquest proper dissabte 27 es correrà a les 19h. la cursa del Real de Gandia , d'una llargada de 8.500 metres . Un grup de membres del Club ja hem quedat en el "Más y Más" de l'eixida cap a Verger, a les 17.20h. per eixir a les 17.30h. ATENCIÓ! HAN ADELANTAT LA CURSA A LES 19H.!!! EIXIREM, DONCS, ABANS, A LES 17.30H.!!! Salut a tots.\nEscrita per elpepgf - de juny 22, 2009\nEl passat dissabte 20 finalitzà el Circuit a la Marina 2009 amb la bonica i dura cursa de Benissa. Un cop més, tanca el Circuit aquesta cursa amb un traçat molt similar al dels altres anys, d'un total de 9.100 metres en una vesprada coberta pels núvols, aconseguint una bona temperatura per a córrer. La cursa estigué molt competida fins el darrer kilòmetre, on el guanyador de la prova es decidí a atacar i fou on es crearen les distàncies entre els 4 primers classificats, ja que havien anat durant tota la cursa en grup. Així doncs el guanyador de la prova fou Vte. José Màs Leyda del Cametes, qui guanyà la seva primera cursa d'aquest Circuit amb un temps de 31 minuts i 25 segons, desprès d'haver eixit d'una lesió i haver-se recuperat molt bé. Sergi Soler , fou el 4rt en arribar a la meta, 3er de la categoria Sènior amb un temps de 31.54 i just un minut darrere d'ell, amb 32.57, arribava a meta Sergio Torres en setena posició, 6é Senior. Vicent Aparisi arribava amb u\nEscrita per elpepgf - de juny 17, 2009\nEl passat dissabte 13 de juny es corregué la XII prova de Jesús Pobre, d'un total de 9.300 metres de llargada, amb un desnivell acumulat bastant important, ja que en tot moment de la prova els corredors anaven pujant o baixant, i gairebé mai en pla! Un total de 887 runners aconseguiren finalitzar la prova que guanyà Emilio Vizcaya sense massa oposició amb un temps de 31:59, davall d'un sol molt fort i una calor gairebé insuportable! 26 dels membres del C.A. Ondara aconseguiren finalitzar la calorosa, però sempre bonica i divertida, prova de Jesús Pobre. Entre ells, hem de destacar una vegada més a Sergi Soler , qui finalitzà en sisena posició de la categoria i setena de la cursa, amb un temps de 33.48 i, com no, a Ana Melenchón , qui una vegada més, aconseguí pujar al podi en la segona plaça de la categoria Veterans B Femení, amb un temps de 45.51. La més sincera enhorabona a ells i a tots els qui aconseguiren finalitzar aquesta prova. Recordeu que el proper dissabte 20\nEscrita per elpepgf - de juny 15, 2009\nEl dissabte 13 de juny un dels nostres membres del Club va participar, un cop més, en una dura cursa de muntanya en Alfondeguilla (Castelló). La prova constava d'un total de 34.5 durs kilòmetres, amb un desnivell acumulat 2.470 metres! El runner en qüestió va ser Josemi Mulet Pons, qui arribà en la posició 67 de 106 participants, utilitzant un total de 6 hores 26 minuts i 34 segons. Ací teniu l'enllaç de les classificacions i de la web de la cursa: http://www.voltaalterme.eu/webvolta/classificacioopen.pdf http://www.voltaalterme.eu/webvolta/webvoltaopen.html Salut a tots.\nEscrita per elpepgf - de juny 11, 2009\nVos informem que el darrer dijous, com era costum fins ara, de juny dia 25 a les 22h ., farem una reunió - sopar en la terrassa de la Plaça de Bous per valorar i fer un balanç de tot el que trobem, tant sobre, la cursa d'Ondara, com sobre el Circuit, per aclarir punts febles i poder així millorar-los de cara l'any vinent. També aprofitem per a recordar-vos que queden dos proves del Circuit, on tenim que participar el major nombre de membres possibles, per a puntuar més i guanyar posicions! Aquest dissabte 13 és en Jesús Pobre a les 19h. i el dissabte 20 en Benissa, també a les 19h. Salut a tots.\nEscrita per elpepgf - de juny 08, 2009\nEn l'XI edició de la volta a peu a la Vila d'Ondara, gaudírem d'una gran participació, tant de públic, com de runners, i es que si més de 1.200 runners començaren la cursa del passat dissabte d'Ondara, dels qui 973 aconseguiren finalitzar-la! No podem oblidar la participació del 442 atletes de categories inferiors (Barrufets, Pre-Benjamins, Benjamins, Alevins, Infantils i Cadets). En quant a la prova reina, un cop més, la participació d'ondarencs també fou elevada, ja que hi havia moltíssimes cares conegudes entre els participants (Juan, Kiko, Marí, Manu, Aqui... i així un llarg nombre de gent del poble), d'entre tots ells destacarem els 27 membres del C.A. Ondara que gaudiren d'una prova preparada a consciència fins a l'últim detall. La prova començà amb gairebé 20 minuts de retard, degut a un soterrament en el poble, i per coincidència en el traçat de la prova ens veiérem obligats a retardar un poc l'eixida. Però una vegada donada l'eixida\nEscrita per elpepgf - de juny 05, 2009\nVos informem que, finalment, avui divendres 5 no tindrem que quedar, ja que anit acabàrem d'omplir totes les bosses. Aprofitem doncs per a descansar, ja que el dissabte ens espera una forta i llarga jornada de treball. Així, per al dissabte , hem quedat a les 07.30h . del matí per anar a comprovar el trajecte de la cursa, rodant. Desprès d'açò a les 09.00h. esmorzarem (esmorzar pagat pel Club) i a les 10.00h. començarem a organitzar i arreglar la zona de meta. Vos esperem a tots durant el matí, ja que fa falta molta gent per a arreglar tota la zona del Prado. Gràcies a tots els qui s'acostaren anit per a preparar les bosses de forma desinteressada! Salut a tots.\nEscrita per elpepgf - de juny 03, 2009\nVos convoquem a tots els membres del C.A. Ondara per al proper dijous 4 i divendres 5 de juny per a la preparació de les bosses amb samarretes, aigua i tota la resta d'elements per als corredors de la cursa. Vos recordem que és important que acudiu tots els dos dies, ja que no disposem de més temps i hem de preparar la, gens menyspreable, xifra de 1.800 bosses! El lloc on teniu que acudir tots serà en el Prado a les 22h. Salut a tots.\nEscrita per elpepgf - de juny 01, 2009\nLa XIII volta popular a Gata es solventà amb un duel per guanyar la cursa que no tingué desenllaç fins els metres finals, on a l'sprint Mounir El Hourma li arrebatà la victòria a Said Day Dai en el seu poble! Guanyà Mounir per tan sols un segonet de diferència, 32,20 per 32,21 de Said. Amb tot això, la resta de runners propiciaren una cursa molt bona, ja que el dia, amb un sol gairebé tapat pels núvols es mantenia amb unes temperatures poc caluroses. Un total de 924 atletes aconseguiren finalitzar la cursa de Gata de 9,8 kilòmetres de llargada, i entre ells el grup dels ondarencs, format aquest cop per un total de 29 corredors, de qui destaquem un cop més a Ana Melenchon , qui finalitzà, de nou, segona classificada de la categoria Veterans B Femení i a Sergi Soler , el presi, qui finalitzà sisé de la categoria i seté de la general amb un temps de 34.09. Aprofitem aquest article per a fer-vos memòria que aquest dissabte serà l'11ena edició de la volta a peu a Ondara i


Descarrega - Bitcoin\nDescarrega Bitcoin Core\nÚltima versió: 22.0\nComprova el teu espai i ample de banda\nLa sincronització inicial de Bitcoin Core trigarà temps i baixarà moltes dades. Heu d'assegurar-vos que teniu prou amplada de banda i emmagatzematge per a la mida de la cadena de blocs completa (més de 350 GB). Si teniu una bona connexió a Internet, podeu ajudar a enfortir la xarxa mantenint el vostre PC funcionant amb Bitcoin Core i el port 8333 oberts. Llegiu la guia completa per a més detalls\nBitcoin Core és un projecte de programari lliure gestionat per la comunitat i entregat sota llicència MIT.\nVerifica les signatures de llançament Descarregar torrent Codi font Mostrar l'historial de versions\nClaus de signatura de llançament de Bitcoin Core v0.8.6 - 0.9.2.1 v0.9.3 - 0.10.2 v0.11.0+\nO tria el teu sistema operatiu


199 Archives - Revista Rosita\nArchivos por etiqueta: 199\nAra ja fa un any que estan junts. Al principi, a la Júlia, malgrat que buscava desesperadament una figura materna, li va costar acceptar-ho. Però, a poc a poc, li va començar a agradar cada cop més que aquella a qui havia etzibat “tu no ets la meva mare” estigués per ella, tal com no havia sabut fer l’Alba. I a ell mateix també li va costar trobar l’encaix. De sobte, ell, que no havia estat mai un amant dels grans canvis – més aviat al contrari –, ara es trobava que estar amb la dona que estimava implicava, entre moltes altres coses, una nova i inesperada paternitat. Realment, si mira enrere i repassa aquest vertiginós últim any, li sembla quasi un miracle que hagin aconseguit arribar fins aquí. Leer más →


Ens adherim a la campanya d’autoinculpacions d’Òmnium Cultural | La Garriga Digital\nDes de l’assemblea local de la CUP ens hem adherit a la campanya d’autoinculpacions que ha impulsat Òmnium Cultural, per tal de mostrar el nostre rebuig a la sentència a les preses polítiques, que mostren un dur atac als drets fonamentals.\nEn aquest sentit, avui, dimarts 20 de novembre, ens hem sumat a la convocatòria de la CUP del Vallès Oriental, on càrrecs electes i militants de la nostra comarca han anat als jutjats de Granollers a autoinculpar-se.\nAutoinculpar-nos perquè la sentencia ha jutjat i sentenciat a tot a un poble i a la dissidència política. Autoinculpar-nos per deixar ben clar que l’exercici de drets fonamentals no és cap delicte.\nLes sentències han condemnat a persones per exercir drets fonamentals com la llibertat d’expressió, de manifestació o per facilitar una votació.\nPer últim volem animar a tothom qui ho cregui necessari a participar d’aquesta iniciativa. Per fer-ho, tan sols cal consultar els passos a seguir a la web de la campanya d’Òmnium Cultural.\nArticle anteriorL’aparcament de la Sínia ja té ascensor\nArticle següentPrimers passos dels equips femenins del club de tennis taula


L'Ajuntament de Tàrrega sensibilitza sobre la necessitat d'adaptar les ciutats a les persones amb mobilitat i visió reduïda - Nova Tàrrega\nL'Ajuntament de Tàrrega sensibilitza sobre la necessitat d'adaptar les ciutats a les persones amb mobilitat i visió reduïda\nRuta urbana per detectar i experimentar en primera persona les dificultats d'accessibilitat\nDimecres, 25 de setembre de 2019 a les 21:15h\nImatge de la ruta que s'ha fet aquest matí per detectar les mancances | Ajuntament de Tàrrega\nL’Equip de Govern de l’Ajuntament de Tàrrega ha fixat la millora de la mobilitat a la via pública com un dels eixos d’actuació del present mandat. Es vol pal·liar així les deficiències en accessibilitat que presenten carrers i places, les quals es fan més greus si es tracta de persones amb mobilitat i visió reduïda. En aquest sentit, la Regidoria de Serveis Municipals, Mobilitat i Medi Ambient de Tàrrega ha fet visible avui aquesta problemàtica amb una singular acció de sensibilització: ha convocat una ruta pel nucli urbà amb usuaris de l’Associació Alba, membres de l’organització ONCE i personal tècnic municipal de Serveis Municipals i Urbanisme. El propòsit: fer una diagnosi i copsar de primera mà les dificultats de mobilitat que pateixen les persones amb discapacitat física o reducció de visió a l’hora de moure’s per la ciutat a peu o en cadira de rodes. Així mateix, els tècnics també s’han tapat els ulls i han usat un bastó de persones cegues per viure en primera persona la mobilitat reduïda.\nLa regidora de Serveis Municipals, Mobilitat i Medi Ambient, Teresa Sala, ha qualificat de molt positiva l’experiència i ha agraït la col·laboració de l’Associació Alba i l’ONCE així com la sensibilitat del personal tècnic municipal per participar en aquesta iniciativa. "Ha estat un gest significatiu que ajuda a sensibilitzar sobre la necessitat d’adaptar les ciutats a les persones amb mobilitat i visió reduïda", ha manifestat la regidora. "Els governants també hem de fer la mateixa reflexió i treballar per planificar ciutats més amables i sensibles vers tots els col·lectius, aplicant mesures que a la llarga beneficien el conjunt de la societat", ha assenyalat Teresa Sala.\nHan participat també a l’itinerari Maika Cruz, tècnica de rehabilitació de l’ONCE; i Albert Esteban i Liz González, psicòleg i monitora respectivament del Centre Ocupacional Grup Alba.\nVoreres estretes, desnivells o paviments en mal estat són algunes de les deficiències detectades com a mals endèmics dels nuclis urbans. Per fer una Tàrrega més còmoda i accessible, s’ha proposat entre altres mesures la instal·lació de senyals acústics o escales amb esgraons de color contrastat. La regidora Teresa Sala també ha avançat que l’Ajuntament de Tàrrega treballa per millorar la mobilitat i l’accessibilitat a l’espai públic, fet que es reflectirà en el proper pressupost municipal.\nTàrrega adoptarà mesures per aconseguir ser una veritable "zona 30"\nAquest límit de velocitat és vigent a gairebé tota la ciutat des del 2016, però un diagnòstic de la Policia Local demostra que s'incompleix reiteradament\nL'actual equip de govern de Tàrrega estudia el trasllat de l'estació d'autobusos\nAlhora avala la construcció de la variant de la C-14


El servei de consultes lingüístiques Optimot rep més de 40 milions de consultes en quatre anys - YCOM\nEl servei de consultes lingüístiques Optimot rep més de 40 milions de consultes en quatre anys\nEl servei de consultes lingüístiques en línia Optimot ha esdevingut l’eina de referència habitual per resoldre dubtes sobre l’ús del català, amb més de 40 milions de consultes registrades des del 2011. És un servei de la Direcció General de Política Lingüística del Departament de Cultura, amb la col·laboració de l’Institut d’Estudis Catalans i el Centre de Terminologia TERMCAT.\nL’Optimot consta d’un cercador, que permet a l’usuari resoldre els dubtes lingüístics de manera autònoma, ràpida i àgil, i també d’un servei d’atenció personalitzada (SAP) per resoldre aquells temes més complexos. Des de l’any 2011 l’eina ha rebut 44.589.311 consultes, de les quals 12.242.424 corresponen a l’any 2014. És rellevant observar que el creixement del 24,72 % de les consultes automatitzades ha comportat una disminució del servei d’atenció personalitzada, la qual cosa constata que es va acomplint un dels objectius prioritaris de l’eina: aconseguir uns usuaris cada cop més autònoms.\nEl nombre d’usuaris del SAP s’ha incrementat els últims anys. El 2010 era de 5.318 i el 2014, de 9.225, la qual cosa significa un augment del 73,46 % en aquest període. Pel que fa al perfil dels usuaris del SAP, la majoria, el 44 %, són particulars; el 30 %, empreses i autònoms; el 21 % correspon a personal d’administracions i organismes públics, i el 5 % són usuaris que no es registren perquè es redirigeixen al cercador. Quant al grau de satisfacció, els usuaris del SAP valoren amb un 4,80 sobre 5 la resposta obtinguda i amb un 4,74 sobre 5 el temps de resposta del servei.\nL’Optimot complementa el servei amb un blog que publica continguts basats en la resposta als dubtes més consultats, les novetats i el funcionament del cercador. El blog, que està obert als comentaris dels usuaris, ha tingut el 2014 un augment de visites de l’11,42 % (33.983 visites) i un increment del 28 % dels comentaris registrats respecte del 2013.\nTAMBÉ: @optimotcat ja és a Twitter. Continguts lingüístics de valor a la xarxa\nUn dels dubtes més consultats al llarg del 2014 són les combinacions col·loquials de verbs amb pronoms febles, per exemple: “hem d’escriure diga’m, digue’m o digues-me?”. Pel que fa al SAP, les qüestions més consultades són sobre sintaxi (preposicions, verbs i pronoms), lèxic (general i especialitzat) i convencions (majúscules i minúscules, signes gràfics i de puntuació i abreviacions).\nAquest 2015 l’Optimot ha estrenat el perfil de Twitter @optimotcat, que en dos dies va assolir 4.000 seguidors. La presència a les xarxes socials té per objectiu aportar continguts lingüístics de valor, crear una comunitat d’usuaris interessats en la llengua catalana i augmentar la interacció amb els ciutadans, amb la voluntat que tot reverteixi en una millora de l’ús qualitatiu de la llengua catalana entre els professionals i la ciutadania. La propera passa serà facilitar la visualització de l’Optimot des de dispositius mòbils i també s’ha previst la creació d’una app.\n(1/5) Hem fet un recull de les #variantsòptimes que ens heu dit i els 140 caràcters queden curts! Aquí les teniu: pic.twitter.com/xhrHvQ7RPo\n— optimot (@optimotcat) February 20, 2015


Campiones entre nois\n“Els nens són més alts i més forts, però nosaltres els guanyem tenint més la pilota i amb bon joc”, comenten les jugadores\n4 min. 01/04/2017 21:05\n651x366 Les jugadores de la SE AEM de Lleida celebrant el seu títol de campiones. / SANTI IGLESIAS Les jugadores de la SE AEM de Lleida celebrant el seu títol de campiones. / SANTI IGLESIAS\nAquestes noies han fet història. L’equip de la SE AEM de Lleida que juga al grup III de la Segona Divisió infantil té una característica excepcional: està format íntegrament per noies i competeixen en una lliga masculina. Una peculiaritat a la qual s’hi suma que aquest grup de jugadores d’entre 12 i 14 anys ha guanyat la lliga amb autoritat quan encara queden quatre jornades. A la Federació Catalana de Futbol no tenen constància de cap precedent similar.\n“Hem demostrat que amb un bon treball tàctic i jugant bé la pilota podem guanyar una lliga de nois”, explica Dani Rodrigo, l’entrenador. Rodrigo, que fa més de 28 anys que entrena, va arribar a l’AEM a les acaballes de la temporada passada per fer-se càrrec del primer equip femení, que juga a la Segona Divisió estatal. Aquesta temporada el club li va proposar combinar aquesta tasca amb la de portar l’equip infantil format per noies i no ho va dubtar: “Era i segueix sent un repte motivador”. Al capdavant de l’infantil, el tècnic valora que “la metodologia d’entrenament és força similar a quan entrenava equips de nois”. La principal diferència és el factor físic. “Els nens són més alts i més forts, però nosaltres els guanyem tenint més la pilota i amb bon joc”, coincideixen la Maria, l’Ester, la Joana i l’Helena, jugadores de l’equip. Les diferències físiques entre nois i noies forma part de l’afegit competitiu de jugar en una lliga masculina. El principal handicap amb què s’han trobat ha estat fora de la gespa. Concretament, a les grades. Es tracta dels comentaris desafortunats d’alguns pares i mares d’altres equips com “que se’n vagin a jugar a nines” o “a fregar”. Cosa que Rodrigo lamenta: “Tot i que són casos puntuals, el problema és que només que hi hagi un comentari com aquest embruta la tolerància i la normalitat que ens trobem en molts camps”. “També hi ha equips rivals que ens han felicitat i aplaudit”, afegeixen la Mònica i l’Ana María, mares de jugadores.\nAcabar amb els comentaris masclistes i normalitzar el fet que les nenes puguin i vulguin jugar a futbol són objectius als quals també contribueix l’infantil de l’AEM. Així ho creu Jose María Salmerón, coordinador general del club i artífex de l’equip. “Ja fa tres temporades que estan competint a una lliga masculina i a poc a poc les van coneixent”, explica. Salmerón, que fa més de 15 anys que està vinculat al futbol femení, va proposar al club crear aquest equip perquè “moltes de les noies en edat infantil guanyaven amb facilitat tots els partits a l’única categoria femenina de futbol base de la província, la infantil-aleví de Segona Divisió, i buscàvem fer el salt competitiu que implica jugar contra nois de la seva edat”. De fet, aquesta temporada, l’AEM també ha format un equip de nenes que competeix amb nens a la categoria benjamí. “Busquem donar un acompanyament des de l’etapa formativa a les nenes que vulguin jugar a futbol”, apunta Salmerón. Al club hi ha aproximadament 100 jugadores. Són el conjunt de Lleida que en té més i estan repartides entre sis equips (quatre d’aquests competeixen en categories femenines).\nA més de l’acompanyament, el fet que les nenes de la província puguin trobar un equip adequat a la seva edat i competitiu els permet gaudir d’una de les coses més importants i vitals dels esports d’equip: el vestidor. Moltes, abans d’arribar a l’AEM, havien jugat amb nens i “se sentien una mica aïllades per no poder fer pinya al vestidor i haver de canviar-se en altres vestidors, com el de l’àrbitre, per poder estar soles”, comenten la Mònica i l’Ana María, mares de jugadores. L’Andrea, la capitana i màxima golejadora de la lliga, valora que al vestidor poden parlar “de les seves coses amb confiança” i que “ajuden les companyes que comencen a jugar a futbol”. L’Andrea, que somia poder tenir una beca per anar a jugar als Estats Units, confia que la normalització del futbol femení de casa nostra vagi avançant. Entre abraçades i celebracions per haver guanyat la lliga, elles hi han posat el seu granet de sorra.\nMor Dani Rodrigo, el tècnic de l'AEM femení que va guanyar una lliga masculina


L'absurda polèmica de l’entrevista a Junqueras | NacióDigital\nL'absurda polèmica de l’entrevista a Junqueras\n«Qualsevol periodista amb un mínim de sentit comú, de consciència de què és i què significa el seu ofici, sabrà concloure sense esforç que, en aquests moments, una entrevista a Oriol Junqueras té tota la justificació possible»\nper Toni Vall, 9 d'octubre de 2018 a les 08:23 |\nUna pancarta demana la llibertat d'Oriol Junqueras durant la manifestació del 20 de setembre | Adrià Costa\nFeia bastants anys que no veia Informe semanal, el programa històric de Televisió Espanyola que tan havia sovintejat fa anys. En l’última etapa del PP al govern d’Espanya havia esdevingut un programa fètid, podrit de manipulació, de corrupció informativa, de merda informativa al servei del partit corrupte, manipulador i mentider que hi havia al poder. Era potser la més gran bandera de l’antiperiodisme que durant tots aquests anys ha sigut TVE, abocada a la propaganda i a la desinformació de manera absolutament desacomplexada.\nDe marques i evidències de control informatiu i de sectarisme a les emissores públiques en trobarem sempre i en la gran majoria d’aquesta mena d’emissores. Va amb el pack, em temo. No hauria de ser així però mentre els partits polítics continuïn tenint veu i vot en la constitució i designació dels aparells controladors d’aquests ens, la cosa no millorarà. Amb aquesta evidència tan poc edificant com a punt de partida, l’interessant és calibrar al grau i la intensitat d’aquesta manipulació.\nEn el cas de la Televisió Espanyola "controlada" pel PSOE acostuma a tenir una graduació bastant inferior que en la "controlada" pel PP. Fa pocs dies vam poder gaudir del bastant impressionant discurs de Rosa Maria Mateo –ja en vaig parlar en un article de fa un parell de setmanes- davant la comissió del Congrés dels Diputats encarregada del control de l’ens públic de comunicació. L’Informe semanal de dissabte passat ha sigut polèmic perquè incloïa una entrevista a Oriol Junqueras per a il·lustrar un reportatge sobre la situació política a Catalunya.\nSaber que Junqueras i ERC estan molt distanciats de l’estratègia política de JxCat i Torra no és res de l’altre dijous\nEls partits polítics neandertals han criticat que l’emissora pública hagi entrevistat el president d’ERC, pres a la presó de Lledoners. Per què? Suposo que per la seva pròpia condició de pres, d’encausat. Suposo que el consideren responsable d’alguna cosa, que el condemnen abans que hagi estat condemnat a res. Aquesta crítica del PP i de Ciutadans ja en si mateixa un valor, un símptoma que les coses s’estan fent bé. Per sistema, una crítica del PP i de Ciutadans es converteix automàticament en la manera de referendar que estàs fent les coses bé.\nD’altra banda, si ens fixem en criteris periodístics, és obvi que una entrevista a Junqueras té valor informatiu en si mateixa. Qualsevol periodista amb un mínim de sentit comú, de consciència de què és i què significa el seu ofici, sabrà concloure sense esforç que, en aquests moments, una entrevista a Oriol Junqueras té tota la justificació possible. I, per últim, més enllà d’aquestes consideracions, si un es molesta a veure el reportatge en qüestió descobrirà que la suposada entrevista es concreta en dues declaracions textuals entre cometes i sense una especial rellevància, ni càrrega informativa nova, ni noticiable: "No m’agrada el soroll ni la gesticulació que no serveix per a res".\nA aquestes altures, saber que Junqueras i ERC estan molt distanciats de l’estratègia política de Junts per Catalunya i del president Torra -que és el que evidencia aquesta declaració textual- no és res de l’altre dijous.\nQuè vull dir amb això? Doncs que la polèmica en qüestió, a més a més de denotar una ignorància periodística colossal, està infladissíma i prefabricada. És directament absurda.\nLes anàlisis de NacióDigital, Mitjans, Oriol Junqueras, Informe Semanal, TVE, periodisme, Filiprim, entrevista, ERC, presos polítics, procés català\nNervis propis de neurastènia\nPer Genís Cerdà ( Bellver de Cerdnya ) el 11 d'octubre de 2018 a les 19:59\nEn el parxisme de la paròpsia amb la màxima acuïtat. Veritat ?


Incerteses digitals | Diari Maresme\nEl 30 de juny de 2009 ha estat des de fa molt temps una data de referència per al Maresme: esdevenir una de les poques comarques "pioneres" de Catalunya en experimentar l’anomenada apagada analògica. Però, tenint en compte com estan anant les coses, podríem posar en dubte si es tracta veritablement d’un privilegi.\nDurant aquest darrer mes de juny, es va posar de manifest que encara hi ha moltes zones fosques a la nostra comarca. Per aquest motiu, nou municipis maresmencs continuaran veient la tele amb el senyal analògic fins que no es pugui garantir que tota la població rebi el senyal de la TDT. En altres municipis, l’apagada s’ha ajornat uns quants dies, mentre que en algunes zones del Maresme el senyal no es rep encara en bones condicions, amb talls breus però freqüents.\nNo fa gaires setmanes, una moció presentada a l’Ajuntament de Mataró qualificava l’apagada analògica com un "esnobisme tecnològic". La veritat és que la transició digital s’ha manifestat molt més difícil del que fa uns anys ens podíem imaginar: l’adaptació de les antenes, especialment en comunitats de veïns, ha estat lenta, cara i complexa; una de cada quatre persones grans encara no s’ha adaptat al canvi; hi ha moltes zones fosques a Catalunya que obligaràn a instal·lar més de 170 nous emissors; hi ha indrets on només es podrà rebre el senyal a través de satèl·lit i, per si fos poc, l’arribada digital ha fet desaparèixer canals de televisió locals analògics molt apreciats per la ciutadania. Són masses inconvenients com per suprimir d’un plumall una tecnologia – antiga i obsoleta, sí – però que s’haurà de perllongar més del previst si no ens volem trobar davant d’un escenari del tot indesitjable: que l’arribada d’una nova tecnologia impedeixi veure la tele a milers de ciutadans.\nSegurament, cap dels responsables que fa anys va imposar l’apagada analògica a nivell europeu va voler contemplar ni per un moment l’opció de deixar conviure en paral·lel les dues tecnologies fins que l’analògica es morís per si mateixa, com va passar en el seu moment amb la transició de la TV en blanc i negre a la TV en color. La saviesa popular ens diu que les presses són males conselleres. Les imposicions també ho són i una vegada més es manifesta que, massa sovint, decisions que es prenen en els despatxos són equivocades quan s’enfronten amb la realitat sobre el terreny.


Un filial irreconeixible | We Love Barça\nDesprés d’uns anys d’esplendor, el Barça B ha caigut en una inèrcia absolutament negativa i encadena un seguit de decepcions que fan trontollar el futbol base.\n7 Septiembre, 2015 - 09:20\nNo me’n sé avenir. El filial blaugrana no aixeca el cap i sembla conduït a la misèria. El Barça B, la fàbrica de talents, la joia de la corona de la Masia, està naufragant i ofereix una imatge miserable. Qui ens havia de dir fa uns anys que acabaríem així? Qui s’imaginava que el talent emergent blaugrana passejaria per la segona divisió B? Qui podia sospitar que el futbol de formació no seria professional? Semblava impensable, però està passant i em preocupa.\nPerquè davant nostre tenim els jugadors que han de construir l’equip d’aquí a uns anys, uns futbolistes que necessiten forjar-se a base de triomfs per respondre més endavant. Els joves necessiten formar-se, aprendre i agafar experiència, i per aconseguir-ho, competir contra rivals de nivell, lluitar per les places de privilegi i sumar victòries és la millor manera. Però ara no són al lloc adequat per fer-ho: el seu lloc on jugar no és la segona divisió B; després de cinc temporades a la divisió de plata --aconseguint els dos millors resultats de la història, dos tercers llocs--, han tornat a caure a una categoria que no els correspon i, de moment, semblen condemnats.\nFins ara, el rendiment de l'equip tampoc és l'esperat. El desordre tàctic al camp, la inseguretat defensiva i la falta d'encert de cara a gol, entre d'altres, són els dèficits que cal corregir per millorar més endavant. Aquests problemes, però, ja vénen de la temporada passada, quan Jordi Vinyals va substituir Eusebio Sacristán --el primer entrenador destituït a la història del filial--, però no va aconseguir revertir la situació. Aquelles carències s'han arrossegat i, ara, l'equip paga els errors de la campanya anterior.\nI no em preocuparia tant si el nostre club no tingués un model fonamentat en la Masia. El Madrid, que tira de cartera sempre que ho necessita, no s’implica en la "Fábrica" i només vol veure el seu filial en categories superiors per prestigi futbolístic. Però aquí és diferent: aquí necessitem la Masia per assegurar el futur.\nPer això, és urgent que el filial reaccioni, es posi les piles i reverteixi la situació. De moment, Gerard López, cridat a revolucionar el filial, no està aconseguint els seus objectius, però té confiança per seguir treballant en el projecte. Cal insistir en el model perquè, si hi confiem, al final, s’aconseguiran els resultats que volem.\nMalauradament, en aquest inici de temporada, veure jugar el Barça B és trist, depriment i no motiva l’afició. Però esperem que les coses canviïn i que a final d’any animar el nostre filial sigui il·lusionant; no només pel fet de veure guanyar el Barça sinó per poder garantir una joventut sòlida per tenir un futur estimulant. No es tracta d’un segon equip blaugrana, es tracta del futur culer.


La Diputació de Lleida promou la pràctica de l’esquí entre els escolars de les comarques de muntanya – FÒRUM.ad\nLa Diputació de Lleida promou la pràctica de l’esquí entre els escolars de les comarques de muntanya\nel: 19/01/17 17:45\nLa Diputació de Lleida s’ha sumat des del primer moment al programa Esport Blanc Escolar, que promou la pràctica de l’esquí entre els alumnes dels cursos de 3r i 4t de primària (8-10 anys) de les comarques de muntanya.\nAquesta és la quarta temporada que es desenvolupa i compta amb la col·laboració i complicitat de molts agents, entre ells la corporació lleidatana, que finança amb 105.000 euros el cost del transport necessari per desplaçar l’alumnat de les sis comarques de muntanya a les pistes d’esquí on es desenvolupa el programa durant els cursos 2016-2017, 2017-18 i 2018-19.\nAquest és el resultat de la formalització d’un conveni de col·laboració signat entre la Diputació de Lleida i el Consell Català de l’Esport i que s’ha presentat aquest dijous en roda de premsa.\nEl diputat Joan Ubach ha explicat que el programa Esport Blanc Escolar vol promocionar la pràctica de l’esquí i també potenciar valors com el respecte i el coneixement del medi ambient i de les muntanyes del Pirineu.\nA la demarcació de Lleida hi participen aquest curs uns 894 alumnes de 3r i 4rt de Primària de 18 escoles de la Val d’Aran, l’Alta Ribagorça, el Pallars Sobirà, el Pallars Jussà, l’Alt Urgell i el Solsonès.\nEl president del Consell Català de l’Esport, Gerard M. Figueras, ha agraït la col·laboració de la Diputació de Lleida en el finançament del cost del transport.\nEl programa inclou la realització d’un total de 8 sessions anuals dins de l’horari lectiu amb l’objectiu que els escolars coneguis i practiquin esquí en diferents modalitats: alpí, de fons i de surf de neu (“snowboard”).\nEs preveu que tots els centres d’ensenyament de les 9 comarques vagin entrant al programa de forma progressiva, amb un horitzó del curs 2018-19 perquè tot l’alumnat de 3r i 4t de primària tingui la possibilitat de participar-hi.\nEl programa Esport Blanc Escolar està emmarcat en el Pla Estratègic d’Esports d’Hivern de Catalunya i el seu principal objectiu és impulsar la iniciació i el coneixement dels esports d’hivern, en les seves diferents modalitats, en la població infantil i fent una atenció especial a les comarques pirinenques.\nEl projecte es porta a terme gràcies a l’esforç de molts agents: el Departament d’Ensenyament amb els centres educatius de les nou comarques del Pirineu (l’Alta Ribagorça, el Pallars Sobirà, el Pallars Jussà, l’Alt Urgell, el Solsonès, la Val d’Aran, el Berguedà, el Ripollès i la Cerdanya); la Secretaria General de l’Esport, en col·laboració amb els consells esportius de cada comarca, i la Federació Catalana d’Esports d’Hivern per la formació dels tècnics d’esports d´hivern i la coordinació tècnica del programa.\nTambé compta amb la cooperació de les corporacions locals, les diputacions i el Consell General d’Aran per al transport escolar, així com l’esforç de les estacions d’esquí per a facilitar a un preu reduït els forfaits i el material.\nLa Secretaria General de l’Esport aporta aquest curs 2016-2017 un total de 265.500 euros per cobrir el cost dels tècnics i monitors, els forfets, part del transport i part del lloguer del material. Juntament amb l’ajut de la Diputació de Lleida, que aporta els 105.000 euros per aquest curs i els dos següents, les famílies només aporten el 50% del lloguer del material, que es tradueix en 25 euros en total.\nEl programa Esport Blanc Escolar proposa una activitat de formació poliesportiva en esports d’hivern, en el marc curricular de l’assignatura d’Educació Física. Ho fa amb un tractament interdisciplinari que permeti treballar el coneixement i respecte de les muntanyes del Pirineu, i del medi natural en general, de la interacció amb els diferents tipus de neu i de persones i professions del territori que s’hi relacionen.\nEntrada Anterior: Salut investiga un episodi de diarrea a l’escola francesa d’Andorra la Vella\nEntrada següent: El fred fa que porcs senglars es desplacin fins al centre d’Andorra la Vella (Vídeo)


Jess González, feminisme d’accent colombià i arrel africana\nLa número 3 al Parlament aporta una mirada decolonial i antirracista a la política\nPels carrers de Barranquilla, la flaire de “mote de ñame con queso, sancocho de costillas y arroz con coco, mojarras fritas, patacones”, plats típics que la Jess González, esclar, recorda en castellà, ja es mesclaven durant la seva infància amb un somni molt clar: “ballar i ajudar la gent”. Dit i fet, la Jess no només balla (i molt bé) als darrers videoclips de la campanya d’En Comú Podem, sinó que també ha après flamenc i danses africanes. I, una carrera, un postgrau i un màster després, posa el seu coneixement acadèmic i militant al servei de les llistes d’En Comú Podem com a número tres de la llista per Barcelona.\nEs va fixar en Barcelona “pel prestigi de la carrera de polítiques a la Universitat Pompeu Fabra” i va venir sola amb només setze anys. Després d’estudiar la carrera i en contacte amb veïns i veïnes de Ciutat Vella migrades de l’Àfrica, va decidir estudiar millor les seves arrels, que també provenen d’aquell continent del qual els colons espanyols van portar (i explotar i maltractar) milers d’esclaus, especialment als ports del Carib.\n“És molt important com ens expliquem la nostra identitat, perquè a l’escola et diuen que ets resultat de la mescla de negres, indígenes i espanyols però sense aprofundir en tot el que va passar. Jo tinc un percentatge molt important ‘afro’ a la meva família, però no ho havia explorat abans”, explica la Jess, que de petita s’allisava el cabell, una de les pràctiques més comunes en la població afrodescendent per amagar la seva identitat. Ho va deixar de fer i va estudiar un Postgrau en societats africanes i es va interessar per les danses d’allà, tot i que la Jess també ho ha provat amb el tango i el flamenc.\nPels carrers de Ciutat Vella, la Jess ha militat “en col·lectius sense nom”, “tot allò més underground, però profundament feminista, queer, antirracista, amb dones negres, llatinoamericanes i gent no binària” explica, però va voler anar un pas més enllà buscant crear més impacte des de l’activisme polític amb un màster a Ohio en Processos de comunicació per a la transformació social. Allà, com en algun moment dels seus inicis a Barcelona, va viure alguns dels seus pitjors moments. “La sensació de soledat en alguns moments quan migres sola, de nostàlgia quan encara no has construït una xarxa és dura. A Barcelona de vegades sentia que em qüestionaven en alguns espais feministes per portar maquillatge o talons i no em sembla just, mentre que a Ohio es va fer dura la manca de diversitat cultural, la llengua… Però són processos que després t’ajuden a ressorgir com l’ave Fénix”.\nLa Jess, però, és més de dies feliços que no pas tristos, i recorda amb especial il·lusió quan va aconseguir “arrossegar 60 persones perquè vagin des de Catalunya i Andalusia per conèixer la meva família en una boda que no es va formalitzar”, tot i que al marge dels documents es considera casada. “Soc molt d’estar amb la tribu”, diu, amb un somriure que demostra que queden lluny els dies de solitud de quan va aterrar a Barcelona, i que ara sí que compta amb una xarxa prou forta.\nAquesta xarxa, ara, s’ha eixamplat a l’espai d’En Comú Podem un cop ha decidit donar el pas de presentar-se a les eleccions, candidatura que ha compaginat amb la seva feina de tècnica a Ciutat Vella. Què li va fer donar el pas als comuns? “M’ho vaig pensar bastant, però em sento comuna, sento que formo part d’això que són els comuns. Té a veure amb mi i des del punt de vista de la diversitat cultural, hi ha molt camí a recórrer, però és un espai on es poden fer coses i hi tinc molt a dir”. Des del Parlament, serà la primera dona llatinoamericana a intentar-ho.


Crònica: Sant Jordi-Cardassar | card.cat\nAmb l’empat al Moleter (1-1) l’equip que pujaria a Tercera es decidia al Municipal de Sant Jordi. Amb molt bon ambient al camp, la pilota començava a rodar en una primera part en què li mancaren ocasions de gol, i com que el Cardassar necessitava la victòria per pujar, al descans el seu mister introduïa canvis. La segona parte fou més vistosa, però eren els vermells els que s’avançaven, desfermant l’eufòria entre els seguidors locals. Molt aviat el Cardassar empatava, fent embogir el caramull d’afeccionats desplaçats, però malgrat la insistència, eren els locals els que es tornaven avançar, confirmant el seu ascens. El que hagués estat una festa del futbol es va deslluir un poc per la tangana final.\nEnhorabona al Cardassar, que ha fet una gran temporada, no només al primer equip, sinó a tot el planter i a les afeccions. Enhorabona També al Sant Jordi per haver aconseguit l’ascens a Tercera. Ara, el Cardassar jugarà una eliminatòria de Copa.\nBreus: El Real Madrid guanya la lliga Endesa. El Girona, comandat per Marc Gasol, jugarà l’ACB. El Barça guanya la Champions de handbol. L’Almeria, el Valladolid i el Girona pugen a Primera.\n2 pensaments a “Crònica: Sant Jordi-Cardassar”\nantoni font el 21 de juny de 2022 a les 21:57 ha dit:\n“que ha fet una gran temporada”:🕵♂🤦♂\nTolo Roig Fullana el 21 de juny de 2022 a les 22:55 ha dit:\nTotes ses opinions són vàlides


Avui al matí unes arquitectes que es diuen Andrea i Júlia han vingut a l'escola per continuar amb el taller ''Connectem amb l'arquitectura''. El primer que hem fet ha sigut un dibuix per explicar quina àrea del pati volíem fomentar la tranquil·litat o la d'exercici. Jo he triat la tranquil·litat perquè vull posar plantes aromàtiques a les jardineres, després tot els de l' equip ho hem posat en comú; per exemple, el Roman també volia posar plantes a les jardineres així que hem fusionat les idees. La Laura va voler fer una petita cabana i la Raquel va posar troncs per asseure, llavors també hem fusionat les dues idees. El Javi ha proposat ficar hamaques i ho hem acceptat. Després la Paula ha volgut posar una tirolina per arribar abans i al grup li ha agradat. Després tots els grups hem exposat les ideas. Daniel Castro 6è\nLa passada setmana vam començar la primera de les tres sessions de treball a l'escola que farem amb les arquitectes del Jardí Botànic. El primer que van fer va ser presentar-nos l'activitat que portarem a terme al llarg d'aquestes sessions i seguidament vam baixar al pati per començar a treballar. Un cop en el pati, ens van proporcionar uns plànols de l'escola on havíem de situar tots els elements que reconeixíem i després anar enganxant uns pictogrames. Llavors van exposar els nostres plànols i per grups vam explicar perquè havíem posat aquells pictogrames.\nELS ALUMNES DE SISÈ COMENCEM EL MUNTATGE D'UNA MAQUETA AMB UN CIRCUIT ELÈCTRIC INTEGRAT Durant el primer trimestre, el grup de sisè realitzarem el taller de tecnologia. Aquest consisteix en la creació d'una maqueta en tres dimensions amb un circuit elèctric integrat, A través d'aquesta de la realització del mateix, els alumnes coneixeran quins són els elements que formen un circuit elèctric (Generador, conductor, receptor, motors,..), quin símbol representa cadascun en un esquema i quins tipus de circuits elèctrics hi ha (Sèrie, paral·lel, mixte). Una vegada els alumnes han adquirit un coneixement base, han de aplicar-ho a la maqueta. En aquest espai treballaran en equip, parlaran, negociaran, discutiran sobre què és el que volen produir, i finalment, presentaran un producte final a tot el grup. A continuació, es poden visualitzar algunes imatges del començament del projecte.Els alumnes estan molt il·lusionats i motivats en aquesta creació.


La meteoròloga Mònica López, repassa, en aquest capítol de l'espai "Què m'has dit!", algunes expressions relacionades amb la mar i les tempestes.\nPer identificar l'estat de la mar es fa servir una escala que es diu "escala Douglas", que mesura l'alçària de les onades. Hi ha uns símbols internacionals per marcar cada un d'aquests estats: mar plana, mar arrissada, marejol, maror, forta maror, maregassa, mar brava, mar desfeta i mar molt alta. El mot "maror" també es refereix a la discòrdia existent dins un col·lectiu.\nEl fenomen de les "tempestes" es produeix, sobretot, a l'estiu. Durant el matí, el sòl es va escalfant i es va evaporant aire. Aquest aire, que va pujant, es pot condensar i formar núvols. Si plou poc i poca estona es pot parlar de "ruixat". Quan els núvols descarreguen més aigua, es parla de "xàfec".\nEls "llamps" es produeixen perquè un núvol es carrega amb una càrrega elèctrica diferent a la del sòl. El "llampec" és la llum que fa el "llamp", i el "tro" és el so que fa el "llamp". En sentit figurat es fa servir el mot "llampec" per referir-se a una cosa curta, sobtada i passatgera.\nD'altra banda, es recorda que l'expressió "ser un calçasses" es refereix a algú massa condescendent, amb falta de personalitat.


2 febrer, 2021 a Uncategorized @ca /de gestor\nA Cal Calot ha arribat un nou espai; el porxo. Llestos per gaudir-lo? El 2021 tornareu a ser-hi. Fa unes poques setmanes que hem encetat el 2021. Un any en el que tots hem dipositat moltes esperances. És l’any en el que derrotarem aquesta pandèmia mundial i l’any en el que tornarem a encaminar […]\n24 setembre, 2020 a Uncategorized @ca /de gestor\nHa estat un estiu de retrobaments a la nostra casa rural. Junts de nou a Cal Calot. Benvinguts de nou Hola de nou, creieu que havíem desaparegut? No, res de tot això, el que passa que amb l’enrenou que estem vivint, les paraules ens havien quedat confinades. Em negava a escriure pensant en […]\n17 abril, 2020 a Uncategorized @ca /de gestor\nUna primavera que no podem gaudir. La natura no té pausa Ja passem a mitjans d’abril, i tot i que per tots nosaltres, està sent la primavera més caòtica i trista de la nostra vida, pel que fa la natura, és una primavera com qualsevol altra. De fet, segur que per la natura és […]\n1 febrer, 2020 a Uncategorized @ca /de gestor\nN de nens, i N de neu, una combinació explosiva i que en embogeix. Quan rebem alguna trucada vostra, per informar-vos sobre la disponibilitat a la casa, normalment, la feu quan esteu reunits amb familiars i amics plantejant el vostre cap de setmana rural idíl·lic. Aquestes trucades són sempre motivants perquè destil·len molt […]\n10 desembre, 2019 a Uncategorized @ca /de gestor\nEl Nadal; bogeria, disbauxa, remordiments i una proposta. Inici de la Bogeria Les festes de Nadal ja són a la cantonada. Dies colgats de tradicions, hàbits, costums i accessos. Comencem unes setmanes abans fent una felicitació de Nadal per a la família i amics. Recordo que abans anàvem a la llibreria del poble i […]\n15 novembre, 2019 a Uncategorized @ca /de gestor\nUn cap de setmana rural a Cal Calot, és molt i molt més que un “finde”. L’encapçalament d’aquesta entrada en el blog, no sé si us resulta gaire atractiu, doncs ser que sona molt propagandístic però és que a vegades cal donar-ho tot mastegat perquè obrim els ulls. No sé si us hi trobeu […]\n25 octubre, 2019 a Uncategorized @ca /de gestor\nLa gastronomia com a cultura del territori. Des del meu punt de vista, la gastronomia és part de la cultura del nostre país. Si hem de celebrar algun esdeveniment sempre ho fem al voltant d’una taula. Sigui una gran celebració o una petita conquesta. Posem la millor vaixella, les estovalles de festa o simplement […]\n17 setembre, 2019 a Uncategorized @ca /de gestor\nEl setembre tornen les rutines: l’escola i els caps de setmana a Cal Calot. Rutines Sortim de la gresca intensa de l’estiu. Els gelats ja ens han abandonat, el banyador comença a hivernar amagat a la calaixera i els vespres es van escurçant. Això només vol dir una cosa; arriba el setembre. Amb mandres comencen […]\n1 agost, 2019 a Uncategorized @ca /de gestor\nL’onze d’agost, celebrem el primer aniversari de Cal Calot. Els primers hostes. L’onze d’agost de l’estiu passat, va ser quan va arribar el primer grup d’hostes a Cal Calot. Hi vam tenir allotjats una família encantadora. Venien de diversos punts de l’estat i inclús d’Anglaterra. Tot va ser molt ràpid i […]\n12 juliol, 2019 a Uncategorized @ca /de gestor\nL’univers va crear l’estiu només per donar-nos les flors. A vegades penso que és així mateix. Que qui realment conquereix l’estiu són les flors. I és que si la primavera ha estat compassiva i entre dies de sol a deixat algun ruixadet, s’arriba a l’estiu amb uns boscos espurnejats de colors. […]


Julian Assange diu que es lliurarà a la policia si l'ONU no li dóna la raó\nEl fundador de Wikileaks, refugiat a l'ambaixada de l'Equador a Londres des de fa tres anys i mig, espera el veredicte divendres\n3 min. Barcelona 04/02/2016 11:35\nEl fundador de Wikileaks, Julian Assange, que des de fa tres anys i mig està refugiat a l'ambaixada de l'Equador a Londres, ha assegurat que es lliurarà a la policia britànica si la investigació de l' ONU sobre el seu cas no li dóna la raó. Assange va demanar asil polític al govern de Rafael Correa per evitar l'ordre de detenció d'un tribunal britànic per extradir-lo a Suècia, on se'l reclama perquè declari per una denúncia d'abusos sexuals. Assange sempre ha negat els càrrecs i assegura que el procés és un muntatge per evitar que el portal de les filtracions continuï revelant secrets de governs i empreses.\nEl grup de l' ONU sobre detencions arbitràries s'ha de pronunciar divendres sobre el cas d' Assange. La BBC ha avançat aquest dijous que segons les seves informacions el veredicte serà favorable al periodista australià. Des del juny del 2012 Assange està reclòs a la seu diplomàtica i fa uns quants dies que davant de l'edifici hi ha policies per detenir-lo en el moment que posi un peu fora de l'ambaixada. Assange no ha estat acusat de res i les autoritats sueques el reclamen perquè declari per una denúncia d'abusos sexuals presentada per dues dones. Una d'elles va explicar fa unes setmanes que la policia l'havia pressionat per denunciar el fundador de Wikileaks.\nEl recurs al grup de l'ONU és l'últim d'Assange per demostrar que és víctima d'una detenció il·legal. En una declaració publicada a Twitter, Assange diu que "si l'ONU diu demà que he perdut el meu cas contra el Regne Unit i Suècia sortiré de l'ambaixada a mitja nit i acceptaré la meva detenció per la policia britànica, ja que no hi ha perspectives d'apel·lar. En canvi, si guanyo i es demostra que els estats han actuat de manera il·legal, espero que em retornin immediatament el passaport i que no intentin detenir-me".\nL'advocat d' Assange ha reiterat que vol anar a declarar a Suècia per netejar el seu nom, però que no vol fer-ho en condició de detingut. L' Equador i Suècia van arribar a un acord fa unes quantes setmanes que el fiscal suec podria interrogar Assange dins l'ambaixada.\nAssange es nega a acceptar aquesta via perquè considera que Suècia el podria extradir als Estats Units, on pesa contra ell un procés penal per revelació de secrets.


Id Dura Farmhouse Marsaxlokk Malta - Ofertes d'hotels amb els MILLORS DESCOMPTES EN LÍNIA\nId-Dura Zejtun Road Marsaxlokk, Marsaxlokk, Marsaxlokk, Malta, MXK 9027 - Veure al mapa\nMés informació sobre Id Dura Farmhouse\nConvenientment situat a Marsaxlokk, Id Dura Farmhouse és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nId Dura Farmhouse ofereix un servei impecable i compleix amb totes les exigències dels més experimentats viatgers. Els clients de l'hotel poden gaudir de transport hotel/aeroport, instal.lacions de barbacoa, lloguer de cotxes, servei de llançadora.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Id Dura Farmhouse és la vostra destinació si buscau allotjament de qualitat a Marsaxlokk.


L’Ajuntament organitza per primera vegada sessions grupals de criança positiva\nProfessionals i participants del grup de criança positiva que es va reunir en cinc ocasions el passat mes de novembre\nL’Ajuntament de Castellar del Vallès ha organitzat per primera vegada un grup de criança positiva que el passat mes de novembre va dur a terme un total de cinc sessions. L’objectiu principal d’aquest grup ha estat el treball de les competències parentals per abordar els principals temes i preocupacions que mares i pares tenen en relació amb la tasca educativa amb les seves filles i fills.\nAlguns dels temes tractats han estat: les etapes evolutives dels infants de 4 a 7 anys, el cicle de vida familiar, els estils educatius, l’autoestima, l’autoregulació emocional, l’escolta activa, els límits, la resolució de conflictes i els valors i creences inherents a cada família.\nLa iniciativa de la creació d’aquest grup ha sorgit dels educadors/es de l’equip multidisciplinar de Serveis Socials i les professionals de la Ludoteca Municipal- Centre Obert Les Tres Moreres. Els impulsors han cregut “en el potencial que té la metodologia grupal per assolir millores personals, emocionals i educatives”. I afegeixen: “compartint els seus èxits i dificultats és d’esperar que les famílies puguin prevenir i afrontar de manera constructiva els conflictes quotidians que poden sorgir en el dia a dia en l’educació dels seus infants”.\nVista la bona valoració que ha rebut aquesta primera experiència per part de les mares participants, s’està valorant aplicar la mateixa metodologia a altres grups de pares i mares amb infants de diferents edats i característiques personals.


El poeta Vicenç Altaió visita demà el Tast de Lletres. | Ràdio Palafolls\nHome Cultura El poeta Vicenç Altaió visita demà el Tast de Lletres.\nEl poeta Vicenç Altaió visita demà el Tast de Lletres.\nMarc Ferri , febrer 18, 2010\t / 505 0\nAltaió, actualment director del Centre d´Arts Santa Mònica, oferirà demà a la biblioteca una nova edició del Tast de Lletres i alhora explicarà el projecte del Centre d´Arts, basat en els conceptes Art+Ciència+Pensament+Comunicació.\nSegons Altaió, el Centre d´Arts Santa Mònica “és un espai de confluència de diverses disciplines de la creació que genera idees, projectes i materials que promouen un diàleg entre les aportacions locals i la dimensió global de la societat”.\nEl poeta ha estat comissari de l´Any Miró 1993, coordinador general de l´Any Pla el 97, assessor cultural de diverses institucions i ha col•laborat en diferents mitjans de comunicació.\nAltaió ha estat guardonat amb diferents premis per la seva producció poètica com és el Premi Vicent Andrés Estellés.\nLa cita amb el Tast de lletres serà demà a les 8 del vespre a la biblioteca Enric Miralles de PLF.\nJuan Andrés Osorio demà a l’Assumptes Interns.\nBlanes estrena l’estiu amb un concert dels 4Gami, de l’Oh Happy Day\nPLF oferta 125 noves places de P3 pel curs 09-10\nMarc Ferri, juny 22, 2018\nMax i Lolita són la proposta d’aquesta nit al 4dJazz


CV Patricia Bernardino - muxostudio\nCV de Patricia Bernardino\nPatricia Bernardino Lechuga\nVa néixer l’any 1985 a Barcelona, és graduada en Arquitectura Tècnica per la Universitat Politècnica de Catalunya (UPC). Posteriorment va realitzar un postgrau en Retail Design; disseny d’espais comercials impartit en ELISAVA. Els seus últims estudis han estat a la Universitat Bau de Barcelona, formant-se en Disseny gràfic.\nA més ha realitzat diversos cursos o masterclass relacionats amb el disseny com poden ser el curs superior en Infoarquitectura, cursos d’especialització del Feng Shui en l’edificació pel col·legi d’Aparelladors de Barcelona o la masterclass en Home Staging per la Universitat UNIR.\nPrimordialment és amant del disseny, de la seva família i els animals. Es considera una persona senzilla i fidel a les seves idees.\nFundadora de muxo Studio i directora i fundadora de la primera revista digital española referent al Home Staging Magazine.\nSi encara vols saber més, posa’t en contacte amb ella en muxostudio@muxostudio.com\nEstudi especialitzat a oferir als seus clients un servei personalitzat tant en disseny d'interior com en disseny gràfic.\nMisió, Visió y Valors.


Adam Raga, operat amb èxit d'un trencament del segon tendó radial del braç esquerre - Esport3 - TV3 i Catalunya Ràdio\nAdam Raga, operat amb èxit d'un trencament del segon tendó radial del braç esquerre\nEl pilot d'Ulldecona, subcampió mundial de trial, ha estat intervingut de la lesió i el seu objectiu és reaparèixer al X-Trial de Sevilla el proper 8 de març\n07/02/2018 - 23.50\nEl pilot català Adam Raga (TRS), actual subcampió del món de trial, ha estat intervingut quirúrgicament amb èxit d'un trencament del segon tendó radial del braç esquerre. L'operació s'ha realitzat a l'Hospital Universitari Dexeus de Barcelona sota la supervisió del cirurgià ortopèdic Xavier Mir, segons ha informat la Federació Internacional de Motociclisme en un comunicat.\nLa lesió de Raga va empitjorar en les últimes setmanes, en què no va poder entrenar, i, encara que el pilot d'Ulldecona va intentar diversos tractaments per evitar el pas pel quiròfan, el tendó estava bastant deteriorat i, després d'un mes de gener intens, va acabar trencant-se. La intervenció ha conclòs amb èxit i, després de passar un dia en observació al centre hospitalari, Raga va ser donat d'alta i es va traslladar a casa seva, on haurà de fer repòs.\n"No podré moure el braç durant dues setmanes i després puc començar a ser més actiu per recuperar la mobilitat i la força", ha explicar el pilot, que té l'objectiu de reaparèixer al X-Trial de Sevilla el 8 de març. "Veurem com van les coses i què pensen els metges. El més important és recuperar la meva condició física el més ràpid possible i tornar a la competició amb un cent per cent de forma física", ha conclòs Raga.


Blog d'en Xerric: NEGRE\nMalgrat tota la bondat que existeix en el món i les santes persones, que n’hi ha pertot, i altruistes, un servidor cada té més clar que el Mal existeix. Més encara, que el Mal i el Bé són en l’origen dels temps, del món i de tot el que s’hi engendra. Dualisme antropològic, dualisme filosòfic, dualisme moral, diguin-li com vulguin. La qüestió és que cadascun dels dos, el Bé i el Mal, mantenen una pugna constant per fer-se amb el domini del món. I tots nosaltres som a mercè de l’un i de l’altre, segons els temps i les circumstàncies que ens toquen de viure, i de vegades aleatòriament, tant si hem estat educats en el rigor dels principis morals més positius com si ho hem estat en els més revulsius. El més preocupant de la nostra postmodernitat líquida és la dificultat per saber què és de part del Bé i què ho és de part del Mal. Qui fa el Bé i qui fa el Mal. Ja no trobem un gran consens per titllar Jean Marie Le Pen, Putin,Trump, May o Kim Jong-Un com l’encarnació del Mal ni per considerar models de Bondat els premis Nobel de la Pau, per exemple. Se’ns imposa un relativisme moral en què tot depèn de qui o de què. I aquest desgavell produeix monstres tan perfectes i seductors com decretar, a Romania, que defraudar o practicar l’esport de la corrupció per sota de 44.000€ no serà considerat delicte.\nIgual que el canvi climàtic és una evidència científica inapel·lable, el món s’està convulsionant exponencialment.. Els bonistes, els il·lusos, els que viuen a la lluna de València, els entaforats en les seues autístiques mansions de marfil, ho neguen. Possiblement no en veuran l’evidència fins al dia que una massa de gent irada i sense res a perdre perquè haurà comprovat que s’han esgotat totes les possibilitats que en altres temps oferia la tradició il·lustrada, civilitzada, fotrà el món enlaire i tornarà el cruixir de dents i tota allò bíblic. Quan molts de nosaltres serem acusats de tràfic de persones per haver ajudat un refugiat a entrar al país, o per haver assenyalat amb el dit públicament un traficant d’armes o un dictador, és possible que es produeixi la Revolta. S’haurà acabat clamar en el desert. El que aterra, com diu Nietzsche, no és que ens hagin mentit o que ens menteixin contínuament, sinó que ja no me’ls pugui creure mai més. Llegeixin, si us plau, Nietzsche. Tornin a llegir-lo i preguntin-se per què deia que Déu ha mort.


Exposició del Ninot 2019: "Un avanç del major festival d'art públic"\nMés de 700 ninots es podran visitar fins al 15 de març a la Ciutat de les Arts i les Ciències\n05/02/2019 - Carles Desfilis\n“Si les falles són art i l’art és divers, este és un bon aperitiu. Un avanç del major festival d’art públic”. Així de segur es va pronunciar Pere Fuset, regidor de Cultura Festiva i president de Junta Central Fallera, durant la inauguració de l’Exposició del Ninot 2019 del passat divendres 1 de febrer.\nEn 2016 es va apostar per traslladar la mostra a la Ciutat de les Arts i les Ciències i, des de llavors, s’ha repetit l’ubicació: “aquest museu es va posar a disposició per a dignificar l’exposició de les nostres obres, una iniciativa que va ser molt aplaudida pel nostre col·lectiu”, recorda José Ramón Espuig, Mestre Major del Gremi d’Artistes Fallers.\nEls ninots poden visitar-se a la Sala d’Arcs del Museu Príncep Felipe, just al costat de l’entrada principal del Museu. Sota les 12 arcades que donen nom a la sala estaran exposats, fins al pròxim 15 de març, els més de 700 ninots que poden salvar-se de les flames si els assistents així ho decideixen.\nLa tradicional Exposició del Ninot anual deu el seu origen a l’artista faller Regino Más que, davant un concurs d’idees impulsat per l’Ajuntament de València per a millorar la Setmana Fallera, va presentar “L’indult al foc”. Els ninots que gràcies als vots dels assistents se salven de les flames, passen a formar part de l’exposició permanent del Museu Faller.\nLa sala es troba dividida en quatre sectors: ninots de les falles, ninots infantils i dues zones de votació. En aquests últims, cadascun corresponent a les falles grans i infantils, permeten votar el ninot favorit en un ordinador amb el codi de barres present en l’entrada. Simplement s’ha de marcar el número que marca la figura triada. El 14 de març s’anunciarà quin ninot infantil se salva i un dia després, el 15, de les grans; això donarà pas a La Plantà.\nTant Pere Fuset com l’alcalde Joan Ribó, també present en la inauguració, exalten la mostra com una oportunitat “per a contemplar i reivindicar la producció creativa dels artistes fallers”, una professió particular amb cada vegada menys practicants. Ramón Espuig va aprofitar per a assenyalar que, pese al lloc d’exposició i la publicitat que això comporta, “no és suficient” per a a el gremi. “Estem disposats a invertir a la Ciutat Fallera i en l’ofici per a revertir el seu col·lapse?”, va preguntar el Mestre a les autoritats.\nEn els ninots exposats es poden trobar infinitat d’estils i temàtiques. Des de la sàtira o la reivindicació de valors tradicionals, fins a missatges polítics. “En les falles volem veure tot el dolent de la nostra societat, la qual cosa ens disgusta, ens enfada… Que volem canviar però sobretot que ens fa riure i reflexionar”, va assegurar Mariva Civera, Fallera Major de València, a l’inici de l’exposició. Juntament amb la resta de la cort d’honor i les primeres autoritats, van ser els primers a passejar entre els ninots.\nL’entrada amb el codi de barres que dóna dret a formar part de la història de les falles té un preu general de 3€. Per a grups adults és de 2€, amb el regal d’una entrada si se superen els 20 assistents. Per a grups de discapacitats el preu és de 1’5€ ―acompanyants gratis―, igual que escolars, menors de 12 anys i majors de 65. Amb l’adquisició de l’entrada per veure l’exposició també podrà visitar-se el Museu Faller, situat en la rodalia, en la Plaça Monteolivete.\nDurant la inauguració, Fuset va voler assenyalar la importància de l’exposició per a “dignificar i garantir” el futur de l’artista faller: “una vegada cremem les falles del 19 comencen les del 20, i serà el moment d’arribar a nous acords”.\nAmb la inauguració de l’exposició les falles es fan un poquet mica més presents; es dóna un primer avanç del que inundarà els carrers de València a partir del pròxim 15 de març. Les activitats de l’Indult al Foc complementaran la mostra i amenitzaran fins a l’últim diumenge de febrer, el 24, que se celebrarà la Crida 2019.\nSala del Arcs del Museu Príncep Felipe, Ciutat de les Arts i les Ciències.\nDe dilluns a dijous de 10 a 20 hores i de divendres a diumenge de 10 a 21 hores. Del dissabte 2 de febrer al divendres 15 de març. Els ninots infantils estaran exposats fins al 14.\nNit dels Ninots\nHorari d’obertura especial, de 10 del matí a 2 de la matinada.\nL’entrada disposa d’un codi de barres que dóna dret a usar els ordinadors de votació. En aquests cal marcar el número que té marcat el ninot preferit.\nGeneral: 3€. Grups: 2€, amb una entrada gratis cada 20. Grups amb discapacitats: 1’5€. Escolars, menors de 4 a 12 anys i majors de 65: 1’5€. L’entrada dóna dret a visitar també el Museu Faller.\nGalería de l’exposició\nProgramació de les Falles de València 2019\nEls contagis tornen a estendre's: més de 280 municipis sumen casos i València supera els 1.600\nValència participarà en CITYxCITY Festival com a referent internacional en l'ús de plataformes de ciutat intel·ligent\nValència Activa millora l'ocupabilitat de 95 dones amb la formació de la plataforma Treballem Iguals


11.471 alumnes cursaran educació obligatòria a Rubí a partir del 12 de setembre — Ajuntament de Rubí\nSou a: Inici / Ajuntament / Sala de premsa / Notes de premsa / 11.471 alumnes cursaran educació obligatòria a Rubí a partir del 12 de setembre\nEl regidor d’Infància i Educació, Víctor García Correas, ha participat aquest dimecres a l’acte inaugural del curs, que reuneix les comunitats educatives de Rubí i Castellbisbal\nPublicat el: 04/09/2019\nVíctor García Correas, durant la seva intervenció (foto: Ajuntament de Rubí – Localpres)\nDurant el seu parlament, el regidor rubinenc ha agraït als i les professionals de l’educació el seu compromís i, sobretot, la seva actitud: “Tot i els anys d’experiència, teniu intacta la il·lusió per començar el nou curs. I és així perquè sou conscients que teniu a les vostres mans un material molt sensible. Els nens i joves han de ser tractats amb aquesta il·lusió vocacional i innata”. García Correas també ha posat l’accent en la importància de l’educació a l’hora de transmetre coneixements però també de “valors essencials per a la vida”, com la no discriminació, el respecte per la diversitat, l’autonomia personal o la cura del medi ambient.\nEl representant de l’Ajuntament de Rubí ha aprofitat la presència de la comunitat educativa de la ciutat per reiterar la seva voluntat de col·laboració. Després que el curs passat s’inaugurés finalment l’Institut Torrent dels Alous, García Correas ha assegurat que el consistori segueix treballant perquè l’Escola del Bosc també sigui una realitat: “Estem en converses avançades amb el Departament d’Educació. L’Ajuntament s’ha ofert a aportar el pressupost necessari per a la construcció de l’escola […]. Serà un camí que portarà el seu temps però no defallirem”. En aquesta mateixa línia, el regidor també ha destacat la feina que s’està fent a nivell municipal per ampliar el Centre d’Educació Especial de Ca n’Oriol o el compromís de modernització de l’Escola Schola, així com la voluntat del consistori de mantenir i ampliar els vincles amb els centres educatius per tal de seguir impulsant projectes que promoguin valors.\nDe la seva banda, l’alcalde de Castellbisbal, Joan Playà Guirado, ha desitjat que aquest “sigui un curs tranquil […], del qual tots i totes aprenem” i ha afegit: “Des dels ajuntaments hem de contribuir a generar un entorn més enllà de les aules que també incideixi directament i positivament en l’educació dels estudiants [...]. Moltes vegades hem d’anar més enllà si volem donar cobertura a moltes necessitats i mancances que presenta el nostre sistema educatiu”.\nEl curs 2019-2020 s’iniciarà a partir del 12 de setembre per a 11.471 alumnes rubinencs d’educació obligatòria, segons dades de matrícula provisionals. D’aquests, 8.109 assistiran a centres públics i 3.362 a concertats. 721 infants cursaran P3 i 854 iniciaran la primària.\nPel que fa als ensenyaments postobligatoris ─batxillerat i cicles de formació professional─, s’estima que un miler de joves estudiaran als centres públics de la ciutat.\nDe la seva banda, les escoles bressol municipals ─Lluna, La Bruna i Sol, Solet─ mantenen l’oferta de 381 places de servei escolar ordinari, 127 per centre.\nAquest curs 2019-2020 tindrà com a novetats destacades la posada en funcionament de l’Institut-escola Teresa Altet, amb dos grups de 1r d’ESO, així com la incorporació d’una nova línia a l’Escola del Bosc.


‘Crònica’ del 19.04.2022 – Vilassar Ràdio\n‘Crònica’ del 19.04.2022\n“El Maresme Yeyé”, a l’Arxiu Comarcal del Maresme\nAquest dijous, a les sis de la tarda i a la seu de l’Arxiu Comarcal del Maresme (edifici de Can Palauet a Mataró) es presenten l’exposició i el llibre “El Maresme Yeyé. Un recull d’imatges de la nostra comarca, (dels anys 60 als inicis dels 80), que ens presenten un retrat del que va ser el nostre entorn; els fonaments del Maresme d’avui. En parlem amb el director de l’Arxiu, Alexis Serrano. “El Maresme Yeyé” tracta l’època del turisme de masses als 60 i 70, dels Beatles, dels cotxes 600, dels estiuejants, de les grans infraestructures i del diner fàcil\nAquest vespre, de 20h a 21, Tertúlia política\nAtenció, perquè, avui, emetrem la nostra habitual tertúlia política amb les persones representants de totes les formacions municipals a l’Ajuntament de Vilassar de Mar. D’aquesta manera, recuperem el nostre format habitual d’aquest clàssic de la nostra graella, després que, per les mesures anti covid ens impedissin aplegar als nostres estudis de Sant Pau 22 les persones portaveus que tornaran, ja, a compartir la nostra taula de l’Estudi 1\nTorna el Repte de la Burriac Atac\nEt parlarem, tot seguit, de la mítica Burriac Atac. Sí, ja ho saben que no som ni a les darreries d’agost, ni a principis de setembre, que és quan es corre aquesta cursa nocturna de muntanya. Però, per tal de preparar-se de la millor manera possible, cal un bon entrenament. Toca anar escalfant motors i adquirir un bon rodatge. Apa, tots i totes a cremar la Mona!\nAquest dimecres, edició especial de “Parlant de tot” des de l’interior del Mercat de Flor\nLes roses, especialment les vermelles, seran les grans estrelles de la propera festivitat de Sant Jordi. Una Diada que es presenta, ara mateix, amb aroma de normalitat. El Mercat de la Flor i la Planta Ornamental de Catalunya, ubicat a Vilassar de Mar, és el centre més important de distribució del sud d’Europa. Tot i que la rosa local va de baixa (la gran majoria són foranies), el Mercat bull. Se’n preveuen vendre prop de 7 milions. I ho anirem a veure i t’ho explicarem. És per això que aquesta casa, Vilassar Ràdio, farà emetrà aquest dimecres una especial de “Parlant de tot” des de l’interior del Mercat\nClasses de ioga i sevillanes al locals del PDC del Barato\nUE Vilassar-Sant Andreu\nEn la jornada intersetmanal de la Tercera Reial Federació, disputada abans dels dies festius de Setmana Santa i en la qual la Unio Esportiva Vilassar descansava, el Sant Andreu es va imposar per dos gols a zero, al Narcís Sala, al Castelldefels. Per què t’expliquem això? Doncs perquè, els homes de Peque també jugaven aquest partit. Això sí, des de les seves cases. La Unió Esportiva Vilassar estava molt pendent del resultat, però amb el triomf dels quadribarrats, la UE Vilassar es queda sense opcions matemàtiques de jugar el play off d’ascens. La UE Vilassar, setena a la taula, tampoc baixarà. El proper compromís dels blanc-i-vermells, aquest cap de setmana a la Garrotxa. Sense res a joc per als de Peque, s’enfrontaran al líder, l’intractable Olot\nNovetats editorials amb motiu de Sant Jordi\nS’acosta Sant Jordi. De fet, ja tenim la Diada al damunt. Al marge de les roses, hi ha, enguany, un munt de llibres per regalar als nostres enamorats i enamorades que repassarem tot seguit i que han estat escrits amb accent maresmenc. A alguns dels quals, per cert, els hem dedicat força minuts en diferents edicions del Crònica amb extenses entrevistes als seus autors i autores. Ja saps que ho pots recuperar al nostre web vilassarradio.cat\nNotícia anterior‘Crònica’ del 14.04.2022\nSegüent notícia‘Crònica’ del 20.04.2022


El futur d'Artur Mas - La Punteta - Notícies d'Opinió - e-notícies\nLa Punteta · 9 de Març de 2017. 18:23h.\nMas i Pujol, durant un consell nacional de CDC l'any 2008\nDiumenge passat estava parlant amb Salvador Sostres per whatsapp després de llegir el seu article a l’ABC i vaig arribar a la conclusió -crec que compartida- que el millor que podia passar és que absolguin Artur Mas. Ens ho passaríem pipa. Des del punt de vista de l’Estat és l'arma secreta que tenen per acabar amb el procés. Artur Mas ha estat sempre com un elefant dins d’una terrisseria. No ha deixat mai res en peu.\nEl seu balanç com a governant és esfereïdor. No en conec cap altre que hagi convocat eleccions anticipades en dues ocasions i l'hagi pifiat les dues vegades. Ha estat l’únic president d'un govern d'Europa occidental que ha ensopegat dos cops en la mateixa pedra. En la segona ocasió anunciant-ho, a més, amb nou mesos d’antelació. Va ser una de les campanyes electorales més llargues que es recorden.\nPel que fa al seu balanç com a líder de CDC caldrà esperar a les properes eleccions quan l’ara PDECAT s’haurà de presentar, previsiblement, amb les seves pròpies sigles. Sembla difícil que Esquerra vulgui reeditar Junts pel Sí després del que hem sentit aquests dies sobre el cas Palau. I de moment no tenen ni candidat. Tampoc a l'Ajuntament de Barcelona.\nTenim un tast amb la seva evolució durant les eleccions al Congrés de Diputats on van passar de 16 diputats el 2011 a vuit el 2015. Van perdre exacament la meitat de l’electorat: d’un milió de vots i més del 4% a 480.000 vots i un 2%. Ara no tenen ni grup parlamentari. I els ha passat Esquerra.\nPer això n’hi ha -com el mateix Salvador Sostres- que han arribat a la conclusió que Mas és malastruc. Que tot el que toca ho trenca. I certament no els hi manquen arguments. Encara recordo que, al congrés fundacional del nou partit, ell era partidari de batejar-lo MésCatalunya (MésCat) o Catalans Convergents (CatConvergents). Amb tanta mala sort que les bases ho van tombar el primer dia.\nDesprés va votar -juntament amb Carles Puigdemont, per cert- pel nom de Partit Nacional Català i en canvi va sortir Partit Demòcrata Català. Al final, després de l’estira-i-arronsa amb Demòcrates de Catalunya i el Ministeri de l’Interior, la cosa va quedar en Partit Demòcrata Català Europeu. En aquest cas no era guerra bruta de l'Estat, sinó un problema amb els Estatuts.\nPersonalment jo prefereixo pensar que a Mas li falta nas, olfacte, intuïció, fins i tot cintura. Pel que sembla, un alumne brillant de l’Aula -que tampoc sé si era brillant o normalet- no és necessàriament un líder polític. El pare de Churchill el va apuntar a l’acadèmia militar de Sandhurst perquè no treia bones notes.\nPer mi que tot el que ha fet des de llavors -posar Neus Munté de vicepresidenta, Marta Pascal de coordinadora, fer una direcció a mida- ho ha fet per poder tornar després del parèntesi de Carles Puigdemont. Per això al judici del 9N, en comptes d’immolar-se, va fer una defensa jurídica a la recerca de l’absolució. Està en el seu dret, però les 40.000 personers -o 16.000- que el van acompanyar es van quedar amb un pam de nas.\nDesprés de la seva darrera conferència a Oxford va fer unes declaracions a TV3 en les que deia que, per decidir-se, "faré el que he fet sempre: tenir en compte primer els interessos del país, Catalunya; després els interessos del meu partit, ara el Partit Demòcrata; i després en mi mateix pensaré també una mica, però en tercer terme". Com tot polític sospito que l'ordre és a la inversa. En instint de supervivència no el guanya ningú. Porta més de 35 anys vinculat a la política.\nPerò vistes les declaracions de Millet & Montull aquestes dies a la Ciutat de la Justícia i la trajectòria del personatge en el seu conjunt al PDECAT deuen estar patint per si l'absolen. Més d'un dirigent deu estar a creuant els dits perquè l'inhabilitin. Si torna pot acabar d'enfonsar-ho tot.\n#13 botifler1914, Montjuic, 15/03/2017 - 15:26\nNo tiene futuro, un cierto pasado y nada más.\n#12 Oriol, BCN, 13/03/2017 - 17:21\nOstres, doncs al final no han absolt en Mas. No ens ho passarem pipa.\n#11 Fran77, Barcelona, 13/03/2017 - 11:14\nEn Rius es repeteix més que l'all, amb els seus repassos a l'Artur Mas. D'això s'en diu obsessió crònica.\n#11.1 pepe.----, andorra, 13/03/2017 - 13:50\nsi, es lo q dicen los palmeros de mas, pq yo le llamo actualidad o noticia del dia. Quizas a ti lo q te gustaria es q nadie dijera nada, mas o menos como lo del golpe de estado del 11M, q todos insisten en q es islamista y es el unico q no es ni islamista, ni etarra ni nada, el golpe de estado de toda l\n#11.2 pepe.----, andorra, 17/03/2017 - 15:45\npor lo q se ve a Fran77 eso de ubi dubium ubi libertas, no le va mucho.....Claro q es mas rentable ser sumiso al poder q disidente....En eso lo entiendo perfectamente y mas cuando tienes q pagar facturas o tienes hijos y no quieres q los suiciden desde un septimo piso....\n#10 Alwix, Barcelona, 12/03/2017 - 18:03\nOstres, que estrany, els de Societat Civil Catalana posant un anunci en un mitjà dirigit per un "independentist"? Que no hi havia fractura social?\n#10.1 pepe.----, andorra, 13/03/2017 - 13:52\ntu sabes de donde sale la pasta para SCC y quien la controla? ¿tu no sabes q es eso del blindaje reactivo? ¿lo de allanar el camino a unos y cerrarselo a otros? ¿no sabes aun en q dictadura vive España? Te daria mi opinion, pero me falta espacio y ademas tengo hijos, q estos cuando hay pasta, no se c\n#7 M. Dolors Botet, Barcelona, 10/03/2017 - 16:54\nQue te Vosté contra Artur Mas? Sempre comentaris negatius, interessats, pel judici del 9 N, varen venir 40.000 persones a donar-li suport, el cas Palau es un Judici muntat contra la antiga Convergencia i no sembla que ho sigui contra dos els dos pocavergonyes " Srs. Millet i Montull. Per favor no sig\n#7.2 zeppelin74, bcn, 12/03/2017 - 12:29\nI tant i tant,tot és un invent de la GC i del CNI.\n#7.3 pepe.----, andorra, 13/03/2017 - 13:53\nmientras haya ingenuos como Lola, siempre habra listos como arturo mas.


'Fireball': la màgia dels meteorits segons Herzog\n'Fireball': la màgia dels meteorits segons Werner Herzog\nEl director alemany i el vulcanòleg Clive Oppenheimer s'aproximen de manera científica, poètica i espiritual a l'univers de les boles de foc caigudes del cel\nBarcelona 12 de de novembre del 2020. Actualitzada 15 de de novembre del 2020 a les 15:18\nFa 66 milions d’anys, un meteorit de 12 quilòmetres de diàmetre va impactar a la península mexicana del Yucatán. La immensa col·lisió, que va generar una explosió 10.000 vegades superior a tot l’arsenal nuclear que avui hi ha al món, va provocar l’extinció del 75% de la vida, potser la dels dinosaures. Segons un recent estudi de la Universitat de Manchester i de l’Imperial College de Londres, el nostre planeta pateix l’impacte de 17.000 meteorits cada any, cosa que fa pensar que és inevitable que, tard o d’hora, una devastadora bola de foc com la del Yucatán tornarà a caure sobre els nostres caps.\nCrítica de 'Fireball: Visitors from darker worlds': roques que expliquen històries\nEl cineasta alemany Werner Herzog n’és conscient, però no sembla tan alarmat pel destí catastròfic que ens espera com fascinat per aquests «visitants de mons foscos» i la immensa empremta, tant geològica com antropològica, que ens han deixat al llarg de la història. Així ens ho explica al documental ‘Fireball: Visitors from darker worlds’, que s’estrena aquest divendres a Apple TV+, una aproximació científica, poètica i espiritual a l’univers dels meteorits (aquells meteoroides que arriben a la superfície d’un planeta al no desintegrar-se per complet en el seu ingrés a l’atmosfera) que l’autor de ‘Cobra verde’ ha codirigit amb el seu nou col·lega d’aventures, el carismàtic vulcanòleg anglès Clive Oppenheimer, a qui ja vam poder veure en ‘Encuentros en el fin del mundo’ (2007) i ‘Dentro del volcán’ (2016).\nClive Oppenheimer i Werner Herzog, en el rodatge de ‘Fireball’.\n‘Fireball’ és un documental sobre meteorits, però fonamentalment és una pel·lícula d’algú, com Herzog, enamorat dels meteorits, que veu com a emocionants visites del món exterior i no com a simple runa còsmica. «Al llarg de la història, els meteorits han captivat la imaginació humana. Els de més mida han modificat els paisatges de la Terra, però també han tingut un gran impacte en les seves cultures i religions», relata Herzog, sempre la veu off, en el seu conegut –i estranyament relaxant– anglès amb marcat accent teutó. En aquest sentit, ‘Fireball’ és un viatge emocionant per diferents parts del planeta que, d’una manera o d’una altra, han quedat marcades per la caiguda d’una gran bola de foc en algun moment de la seva història\nSituacions i testimonis excepcionals\nEn l’al·lucinat diari de rodatge ‘Conquista de lo inútil’ (Blackie Books, 2010), Werner Herzog relata els dos anys de preparació i filmació de ‘Fitzcarraldo’ (1982), aquella història d’un boig visionari entossudit a construir un teatre de l’òpera a la part més profunda de la selva amazònica peruana. El rodatge, és sabut, va ser una experiència en els límits del seny, que va culminar amb el trasllat d’un barco de vapor de 320 tones fins al cim d’un turó per fer-lo descendir fins a les aigües d’un riu. Una trasbalsada peripècia en què Herzog portava a l’extrem el seu interès pel descomunal, tret també aplicat a molts dels seus documentals científics: les erupcions volcàniques, els gels àrtics, les coves prehistòriques i ara els meteorits caiguts de l’espai. El director alemany, no obstant, mai no ha semblat atret tant per l’exòtic o l’aventurer com per buscar l’extraordinari en l’ordinari. Per això els seus viatges pel món són viatges a través d’entorns, situacions i testimonis tan excepcionals, quan no extravagants, que podria pensar-se que són una invenció, una mentida. Però, no.\n'Dear Werner': rere els passos de Herzog\nEn aquesta ocasió, Herzog, a través d’Oppenheimer, ens porta al desert australià per visitar l’imponent cràter de Wolf Creek, un impacte d’un quilòmetre de diàmetre que no es va descobrir fins al 1947, quan es va poder distingir des de l’aire; a Ensisheim, a Alsàcia, on va caure una bola de 127 quilos el 1492, el mateix dia en què l’emperador Maximilià I d’Habsburg visitava la ciutat, fet que el rei va interpretar com un senyal per envair-la; a Chicxulub, al Yucatán, epicentre de l’impacte d’aquella bola mortal caiguda fa 66 milions d’anys per a desgràcia dels dinosaures, i fins i tot a la Meca, on els pelegrins, com a part del ritual de circumval·lació de la Kaaba, intenten besar la relíquia de la Pedra Negra, considerada per la tradició, i per Herzog, per descomptat, com un objecte caigut del cel.\nMés enllà dels al·lucinants llocs, algun dels millors moments del film es deuen, com de costum en el cine documental de Herzog, als estranys personatges que relaten els seus vincles amb els meteorits. Per exemple, el músic de jazz noruec Jon Larsen, que, instal·lat al terrat d’un estadi cobert d’Oslo, recull, amb un aparell magnètic inventat per ell mateix, fragments microscòpics de vidres de meteorits. O l’astrònom jesuïta Guy Consolmagno, encarregat de l’observatori del Vaticà a Castel Gandolfo, la residència d’estiu del Papa, que, a la pregunta d’Openheimer sobre què faria l’Església si la NASA anunciés que un objecte estel·lar està a punt d’impactar sobre la Terra, respon entre inquietants rialles: «Resar. ¿Quina altra cosa es podria fer?». O els científics sud-coreans que ploren d’emoció al trobar una enorme pedra extraterrestre al gel antàrtic.\nWerner Herzog, la ciència i la ficció\nEl film, recorregut de principi a final per una evocadora i paisatgística banda sonora del violoncel·lista i compositor holandès Ernst Reijseger, vincula els meteorits a la inexorable mort futura, però també a la vida i el seu origen. En una remota illa d’Oceania, un líder espiritual reconstrueix un vell ritu lligat al pas de les estrelles fugaces al cel i al trànsit dels humans des d’aquest món cap a un altre desconegut. La doctora Meenakshi Whadwa, de l’Arizona State University, sosté la vella tesi de Carl Sagan segons la qual som «pols d’estrelles». Herzog interromp de cop l’experta en la seva primera i única aparició davant la càmera. «Jo no estic fet de pols d’estrelles, soc bavarès», afirma el director alemany, tan carismàtic, o més, que el formidable malvat que va interpretar en la primera temporada de ‘The mandalorian’.\nEstrenes de cine Apple


Emergències reforça un 26% la sala de telefonades 112 en Sant Joan | Valencia Extra\nEmergències reforça un 26% la sala de telefonades 112 en Sant Joan\nL’Agència Valenciana de Seguretat i Resposta a les Emergències (AVSRE) reforça els torns del personal del telèfon únic d’emergències 112 Comunitat Valenciana en un 26% en Sant Joan. L’objectiu és atendre amb major celeritat les telefonades que puguen produir-se durant aquest pont per la ciutadania que celebra o visita el litoral valencià amb motiu de la festivitat.\nD’aquesta manera, els dies 23 i 24 de juny treballaran 58 professionals a la sala d’atenció de telefonades, 44 operadors i operadores i 14 persones en coordinació. Aquest reforç de personal suposa un augment del 26% respecte als 46 empleats que atenen en sala un dia ordinari.\nLa consellera de Justícia, Interior i Administració Pública, Gabriela Bravo ha recordat que el telèfon únic d’emergències “és un servei públic que es caracteritza per donar una resposta immediata les 24 hores dels 365 dies de l’any”.\nA més, ha destacat que, en dies assenyalats, de major demanda ciutadana “es realitza des de la sala un esforç extra per a donar una major eficàcia, rapidesa i qualitat en l’atenció de les telefonades”.\nDispositiu especial de vigilància\nEmergències també realitzarà el seguiment del dispositiu especial de seguretat per a la nit de Sant Joan en coordinació amb la Delegació de Govern i la Federació Valenciana de Municipis i Províncies per a evitar aglomeracions i la realització de fogueres no permeses en les zones de platja de la Comunitat Valenciana.\nLa Policia de la Generalitat col·laborarà en les tasques de vigilància en els municipis costaners al costat de la Policia Local i la Policia Nacional per a controlar el compliment de les restriccions Covid-19. La unitat adscrita ha multiplicat per quatre els seus efectius durant la jornada del 23 de juny per a reforçar la vigilància en zones d’afluència turística i poder evitar aglomeracions i controlar aforaments”.\nBravo ha fet una crida “a la responsabilitat ciutadana perquè la nit transcórrega sense incidents”.\nPuig reclama hui a la Conferència de Presidents un "canvi urgent en el model de finançament" autonòmic